60. schôdza NR SR - 2.deň - A. dopoludnia
Dátum: 2022-03-16
Poslanec: Sloboda, Radovan (SaS)
Druh vystúpenia: Vystúpenie v rozprave

60. Ďakujem za slovo, pán predsedajúci. Vážené panie poslankyne, vážení páni poslanci. Novela, o ktorej práve teraz rokujeme v Národnej rady, prináša zmeny v spôsobe podpory športu prostredníctvom Fondu na podporu športu. Na základe zistení a potrieb z praxe sa z predmetu činnosti fondu vypúšťajú vzdelávacie aktivity a metabolicko-poradenská činnosť v oblasti športu. Fond bude po novom prioritne zameraný na podporu výstavby, modernizácie a rekonštrukcie športovej infraštruktúry národného významu a športovej infraštruktúry na území Slovenskej republiky, tak ako sme sa zaviazali zabezpečiť aj v programovom vyhlásení vlády. Fond bude zároveň podporovať významné súťaže organizované na území Slovenskej republiky a rozvoj pohybových aktivít športu a mládeže do osemnásť rokov. Slovensko je duchom športový národ, ktorý miluje šport, veľmi mu fandí a sleduje ho. Stačí, že niektorý športovec alebo tím vyhráva a hneď mu všetci fandia a takisto ho podporujú. Mnohí politici sa radi chvália športovcami, fotia sa s nimi, fandia im, niektorí si s nimi aj idú zabehať alebo zabicyklovať. Slovenský šport však nie je len o úspechoch tých najvitálnejších športovcov či športovej diplomacii. Šport na Slovensku je aj o motivovaní detí, aby sa hýbali, osvojovali si návyky, budovali disciplínu, vytrvalosť, zodpovednosť, morálno-vôľové vlastnosti a tak ďalej. A práve investovanie do výchovy detí formou športu má preto veľký zmysel, aj keď nie z každého dieťaťa bude vrcholový športovec. Pre osvojovanie si dobrý návykov vďaka športu pomáha k výchove zdravej a tolerantnej spoločnosti. Zároveň je dokázané, že pohyb a šport má pozitívny vplyv na psychickú pohodu a fyzické zdravie. Či už ide o zvyšovanie vitálnej kapacity, krvný tlak, činnosť srdca, budovanie svalovej zdatnosti, spomaľovanie úbytku minerálov, ukľudňovanie, väčšiu sústredenosť, či priaznivejšie vyrovnávanie sa so stresom. Podporou športu a motivovanie spoločnosti športovať podporujeme znižovanie nákladov na zdravotnú starostlivosť. Vážení, toto je veľmi dôležitý moment, keďže športujúce obyvateľstvo sa udržiava v dobrej kondícii, menej tým zaťažujem zdravotný systém, náš zdravotný systém. Určite si všetci uvedomujeme pozitíva, ktoré športovanie prináša. Zhodneme sa aj na tom, že športovať je náročné a neatraktívne, ak nie sú vybudované priaznivé podmienky. A toto sa týka nielen vrcholových športovcov, ale predovšetkým športujúcej verejnosti, amatérskych nadšencov a tak ďalej. Na Slovensku máme obrovský dlh na športovej infraštruktúre. Chýbajú ihriská alebo sú v zlom stave alebo jednoducho nie sú dostupné. A na to, aby sme tento stav zvrátili, potrebujeme, aby sme mali ďalšie investície do športu a toto má zmeniť práve aj alebo pomôcť tomuto má práve aj zmena novely Fondu na podporu športu. Som preto veľmi rád, že sa nám v koalícii podarilo pripraviť takýto návrh zákona, ktorý práve priorizuje výstavbu, modernizáciu a rekonštrukciou prioritne športovej infraštruktúry. Pretože vďaka tejto zmene dokážem zefektívniť budovanie a opravu športovísk. Zmeny, ktoré v tejto novele zákona o Fonde na podporu športu predkladáme, budú mať preto zásadný vplyv na to, či v budúcnosti budeme mať športoviská, ktoré budú môcť využívať všetci ľudia na našom území. Práve dnes môžeme ako politici spraviť dôležitý krok a podporiť tento zákon a tým aj podporiť výstavbu, modernizáciu a rekonštrukciou športovej infraštruktúry na Slovensku. Ďakujem.